**Heinrich Trettner** (19. syyskuuta 1907 – 18. syyskuuta 2006) oli natsi-Saksan ilmavoimien Luftwaffen kenraaliluutnantti ja myöhemmin Länsi-Saksan asevoimien Bundeswehrin esikuntapäällikkö. Hän jäi eläkkeelle vuonna 1966 ja kuoli vuonna 2006 viimeisenä natsi-Saksan kenraalikuntaan kuuluneena.

Elämäkerta
----------

### Espanjan sisällissodassa

Espanjan sisällissodassa Trettner toimi saksalaisten Legion Condor -osaston komentajan Hugo Sperrlen adjutanttina ja syyskuuhun 1937 mennessä oli osastossa lentueen komentaja.

### Toisessa maailmansodassa

Toisen maailmansodan alettua Trettner toimi Kurt Studentin operaatiopäällikkönä osana 7. maahanlaskudivisioonaa. Operaatio Huskyn myötä vuonna 1943 muodostettiin 4. maahanlaskudivisioona Perugiassa ja Trettneristä tehtiin sen komentaja. Divisioonan ensimmäinen taistelu oli osanotto hyökkäykseen yhdysvaltalaisia vastaan Anzion sillanpääasemassa tammikuussa 1944. Trettner toimi tehtävässä sodan loppuun asti, kunnes divisioona antautui yhdysvaltalaisille joukoille 26. huhtikuuta 1945 ja hän jäi vangiksi 3. toukokuuta.

### Toisen maailmansodan jälkeen

Trettner vietti kolme vuotta sotavankileirillä Britanniassa toisen maailmansodan päätyttyä ja vapautui vuonna 1948. Hän liittyi Länsi-Saksan asevoimien *Bundeswehrin* palvelukseen vuonna 1956 ja hänestä tehtiin välittömästi logistiikkapäällikkö Supreme Headquarters Allied Powers Europeen. Vuonna 1959 hänet nimitettiin *Bunderwehrin* esikuntapäälliköksi. Hän jäi eläkkeelle vuonna 1966 ollessaan joutumassa sotaoikeuteen erimielisyyksistään virkaatekevän puolustusministerin kanssa.

Trettner oli vuonna 1974 osallisena Sandhurstin kuninkaallisen sotilasakatemian sotapelissä Britanniassa. Sotapelissä selvitettiin operaatio *Seelöwen* onnistumisen mahdollisuutta, jos sitä oltaisiin yritetty syyskuussa 1940.

Trettner kuoli 18. syyskuuta 2006, päivää ennen kuin olisi täyttänyt 99 vuotta. Hän oli kuollessaan viimeinen natsi-Saksan kenraalikuntaan kuulunut henkilö.

Lähteet
-------

* Liversedge, Ronald: *Mac-Pap: Memoir of a Canadian in the Spanish Civil War*. New Star Books, 2013. ISBN 978-1554200719. (englanniksi)
* Mitcham, Samuel W.: *German Order of Battle: 291st-999th Infantry Divisions, Named Infantry Divisions, and Special Divisions in WWII (Stackpole Military History Series)*. Stackpole Books, 2007. ISBN 978-0811734370. (englanniksi)
* Mitcham, Samuel W.: *Hitler's Commanders: Officers of the Wehrmacht, the Luftwaffe, the Kriegsmarine, and the Waffen-SS*. Rowman & Littlefield Publishers, 2012. ISBN 978-1442211537. Teoksen verkkoversio. (englanniksi)
* McKinstry, Leo: *Operation Sealion: How Britain Crushed the German War Machine's Dreams of Invasion in 1940*. John Murray, 2015. ISBN 978-1848547049. (englanniksi)

### Viitteet

1. 1 2 3  Liversegde 2013
2. ↑  Mitcham 2007
3. 1 2 3 4  Mitcham 2012, s. 204-205
4. ↑  Rapier, Martin: Operation Sealion - summary of an exercise held at the Staff College, Sandhurst in 1974. *mr-home.staff.shef.ac.uk*.  Arkistoitu 13.6.2008. Viitattu 8.11.2017. (englanniksi)
5. ↑  McKinstry 2015


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Tšekki
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* RISM

 |

 |